Luke Zerafa .td_uid_2_603f5b4aa3316_rand.td-a-rec-img{text-align:left}.td_uid_2_603f5b4aa3316_rand.td-a-rec-img img{margin:0 auto 0 0} L-Oppożizzjoni sa minn dejjem kienet proattiva u tkellmet kemm-il darba fuq il-kwistjoni tal-kirjiet protetti ta' qabel l-1995. Kellha tkun l-Oppożizzjoni li ċaqalqet lill-Gvern rieqed, fl-isfond ta' bnedmin jispiċċaw fit-triq matul dawn l-aħħar seba' snin. Issa l-Oppożizzjoni ssettjat l-aġenda u l-Gvern kellu jaġixxi għax ma kellux triq oħra. Dan m'għamlux b'konvinzjoni u għax irid jirranġa s-sitwazzjoni. Issa li l-elezzjoni fil-qrib, ma jiflaħx ikompli jara n-numri neżlin. Għalhekk din il-mossa tal-Gvern mhi xejn għajr bżar fl-għajnejn. Dan il-Gvern, bil-politika tiegħu fl-oqsma ekonomiċi u soċjali, wassal biex din il-problema tal-kirjiet protetti teskala f'qasir żmien u tieħu dejjem aktar dimensjoni ta' kriżi fuq bażi nazzjonali. Fl-opinjoni tiegħi nħoss li hemm tliet fatturi prinċipali li jistgħu jiġu attribwiti lill-Gvern u li wasslu għal dan kollu: L-ewwelnett, in-nuqqas ta' bini għal skop ta' akkomodazzjoni soċjali mill-2013 'l hawn fejn ma rajniex units jew appartamenti jitqassmu lil dawk l-individwi jew familji li huma l-aktar fil-bżonn, jew li m'għandhomx post addattat fejn joqogħdu, jew addirittura li spiċċaw bla saqaf. It-tieni fattur huwa ż-żieda tal-faqar f'pajjiżna, li kompla jgħolli rasu bis-sitwazzjoni tal-COVID, fejn għandek individwi u familji li mhux qed ilaħħqu mal-ħajja bil-konsegwenza li mhumiex kapaċi jsibu kirjiet affordabbli ghalihom. It-tielet fattur huwa ż-żieda kbira li seħħet fil-prezzijiet tal-kirjiet, ikkawżati mill-influss qawwi ta' ħaddiema barranin u li wassal biex il-kirjiet splodew 'il fuq; fejn ħallew bosta Maltin u Għawdxin mingħajr il-possibilità li jikkompetu ma' dawn il-barranin u ma jsibu mkien biex jikru bi prezzijiet raġonevoli u li jifilħu għ Il-Gvern qed jgħid li hawn madwar 10,000 familja li qiegħda tgħix f'kirjiet protetti ta' qabel l-1 ta' Ġunju, 1995. Intqal ukoll mill-Gvern li: se jalloka miljun ewro fl-ewwel sena biex jagħmel tajjeb għaż-żidiet fil-kirjiet, fejn l-ammont li jista' jingħata lis-sidien jasal sa massimu ta' 2% tal-valur tal-proprjetà fis-suq, u li jista' jkun hemm minħabba t-talbiet li mistennija jsiru mis-sidien. Min-naħa l-oħra, pensjonanti u dawk li jirċievu l-benefiċċji soċjali se jkollhom il-kirja tagħhom imħallsa mill-Istat, dan sa massimu ta' €10,000. Fil-każ ta' dawk li qegħdin f'impjieg full-time, il-Gvern se jħallas sa massimu ta' 25% tal-kirja. Għal dawk li qegħdin f'kirjiet li jaqbżu l-€10,000 fis-sena, l-Istat mistenni joffri akkomodazzjoni alternattiva. Waqt li minn dak li ħabbar il-Gvern, hemm aspetti li jidhru tajbin bħal fil-każ tal-pensjonanti u dawk li jgħaddu minn fuq il-benefiċċji soċjali, għad hemm diversi dubji dwar kemm dak li qed ikun imwiegħed jista' jitwettaq fil-prattika. Jidher ċar li l-ammont ta' miljun ewro allokat għall-ewwel sena huwa wieħed ferm baxx. Tant hu hekk, li ras għal ras, se jkun hemm allokazjoni ta' €100 biss? Wieħed isaqsi ukoll x'se jiġri minn dawk li jaħdmu fuq bażi part-time biss jew self-employed? Bla dubju, l-akbar ċajta tas-seklu tibqa' meta tisma' lil Gvern jgħid li se jipprovdi akkomodazzjoni alternattiva. Infakkar li sal-lum, wara tmien snin, il-Gvern Laburista għadu ma pprovda mqar appartament wieħed għal skopijiet ta' akkomodazzjoni soċjali. In saqsi w koll: X'se jiġri fil-każ li l-pensjonanti jkollhom uliedhom li jgħixu magħhom? Il-kelma teknika tissejjaħ "emphyteusis". Se jkunu intitolati jgħixu fl-istess dar għal numru ta' snin huma ukoll? Is-sid se jibqa' obbligat li jrid jikrilhom għal dejjem? Din hi ġustizzja għal dawk is-sidien, li huma jew it-tfal tagħhom jispiċċaw jikru, filwaqt li l-post tagħhom jinkera bil-karawett? Hekk sew? Bir-riforma mħabbra s-Sibt li għadda, il-Prim Ministru se jkun qed jibgħat eluf ta' persuni quddiem il-Qrati ta' pajjiżna u jżid it-tensjoni bejn min jgħix fil-kera u s-sidien tal-proprjetajiet. Kollox se jintefa' quddiem il-Bord tal-Kera. Wieħed irid jara kemm se jkun kapaċi l-Bord li jlaħħaq, f'termini raġjonevoli, man-numru ta' każijiet li se jkollu jisma'. B'dak li qed jiġi propost, hemm effettivament il-periklu wkoll illi flok ninċentivaw qbil volontarju, jiġifieri soluzzjoni negozjata bejn is-sid u l-inkwilin, wieħed minflok ifittex il-litigazzjoni u jmur quddiem il-Bord ħalli jitlob soluzzjoni legali. Aħna ma naqblu assolutament xejn li nibagħtu n-nies il-Qorti, aħna nemmnu fi proċess amministrattiv. Iżda jibqgħu diversi mistoqsijiet bħal pereżempju: x' jiġri jekk deċiżjoni mill-Bord iddum ma tittieħed għal numru ta snin? Nittama li din mhix maħsuba bi skop, minħabba elezzjoni wara l-bieb, u ż-żmien isewwi u l-ferita tfiq. Hemm mod kif wieħed jappella dawn ir-regoli? X'jiġri jekk ma jkunx hemm qbil mal-Bord jew l-istima tal-perit fuq il-valur tas-suq tal-propjetà? Il-għala l-assistenza legali qegħda hemm biss għall-inkwilini? Fuq kollox, saret konsultazzjoni wiesgħa? Li hu żgur li magħna membri tal-Oppożizzjoni, lilna baqa' qatt ħadd ma kellimna, minkejja li fil-Parlament tkellimna u qajjimna dan is-suġġett diversi drabi. Filwaqt li ninħasad għal din l-imġiba, madanakollu ma nistenniex aħjar minn Gvern arroganti li bħal piramida, hu jħossu fuq u jara lil kulħadd taħtu. Li kieku kien għaqli, bla dubju kien jimxi ferm aħjar, għal ġid ta' kulħadd. Aħna qed nirrepetu għal diversi drabi, li din tal-kirjiet ma tistax tirriduċiha għal ballun politiku. F'din il-kwistjoni trid tara l-ġid tal-inkwilini u anki tas-sidien. Meta wieħed ikun arroganti, ma jkollu l-ebda riżultat pożittiv. Kif fil-fatt se jiġrilu l-Gvern Laburista b'din il-proposta nofs kedda li tħalli marka għal aktar mistoqsijiet u taħwid! Imma l-Gvern Laburista jibqa' jfarfar minn fuqu r-responsabilità, quddiem sitwazzjoni prekarja li jinsabu fiha eluf ta' familji Maltin u Għawdxin, partikolarmanet dawk l-anzjani, li qed jirriskjaw li jispiċċaw bla saqaf fuq rashom. Il-Gvern Laburista qiegħed ukoll ikompli jinjora l-karba ta' eluf ta' sidien li jixtiequ jgawdu l-proprjetà tagħhom kif għandhom dritt. B'idejna miftuħa, l-Oppożizzjoni għamlet kemm-il darba, it-talba lill-Gvern biex inpoġġu madwar il-mejda u nsibu soluzzjoni, u naħsbu fil-Maltin sidien, li saret magħhom inġustizzja tul is-snin, imma wkoll inserrħu moħħ l-inkwilini fil-konkret u mhux bil-paroli biss, li mhumiex se jispiċċaw barra t-triq. Bħalissa l-Gvern wassalhom biss għal tensjoni u ljieli bla rqad, il-biża' li jisbaħ jum ġdid. .td_uid_3_603f5b4aa3506_rand.td-a-rec-img{text-align:left}.td_uid_3_603f5b4aa3506_rand.td-a-rec-img img{margin:0 auto 0 0}